Folketing
2006-03-28

Ja, jeg var jo spændt på at høre Det Konservative Folkepartis ordfører, for der er jo grøde i den her debat i Det Konservative Folkeparti. Fru Gitte Seeberg var nævnt tidligere af hr. Langballe, ikke i en så venlig tone, men dog nævnt. Derfor blev jeg jo lidt skuffet, da jeg hørte fru Henriette Kjær, da hun så bastant tog afstand fra at kigge på hele udlændingepolitikken. I vores forslag til vedtagelse er der jo lagt op til at lave en undersøgelse af det. Gør det ikke indtryk, når man, som f.eks. Ritzau i dag har gjort – men vi har set det mange gange – spørger en række højtuddannede med indvandrer- og flygtningebaggrund her i landet, som er taget til andre lande, om grunden til, at de med deres store evner og muligheder for at bidrage konstruktivt og økonomisk til det danske samfund er udvandret til andre lande, at de så begrunder deres udvandring med, at den måde, vi debatterer på, og den udlændingepolitik, vi har i Danmark, er med til at jage dem ud? (Kort bemærkning).